정조 10년
丙午九月二十八日未時。上御誠正閣。大臣備局有司堂上句管堂上入侍時。同副承旨金載瓚。假注書金祖淳。記注官承膺祚。記事官尹行任。右議政金熤。有司堂上徐有隣。湖西句管堂上沈豐之。以次進伏訖。熤等曰。日氣稍寒。昨又終日馬上勞動。夜來。聖體。若何。上曰。一樣矣。載瓚曰。承旨二員有闕。而前望受點爲三人。何以爲之乎。上曰。右承旨許遞代。落點外一人勿施。可矣。上曰。貞陵參奉口傳差出而以金省行外孫鄭在中。首擬事。分付。賤臣承命出傳。上曰。湖西年分狀啓稟處。可矣。熤曰。此忠淸監司金光默災實分等狀啓也。備陳三農被災之狀。區別一道告歉之實。泰安等十二邑。置之尤甚。靑陽等三十六邑。置之之次。淸風等六邑。置之稍實。而以爲穡事之告歉。殆甚於壬癸。綿農之被災。亦挽近所無。戶曹事目災元給五千三百結外。加請二萬五百三十八結三十五負七束矣。合計元給與加請結數。則爲二萬五千八百三十八結零。比之癸卯給災。爲累千結之加矣。荒歲雖曰大無。俵災恐或太過。一依壬寅年災結許施。庶乎適中。至於後錄九條所請。其一。舊還餉勿論尤甚之次稍實邑。竝令停退事也。舊還停退。旣許於湖南畿甸。則一視之政。亦宜依所請許施。其一。三軍門保米樂工保米。尤甚之次邑。竝許以錢代捧事也。其一。拯劣米勿論最久與當年條。一竝停退事也。保米代錢。軍門經用。雖屬可念。而揆以荒政。實係緊要。至若拯劣米。雖在常年。其爲民弊極矣。當此荒歲。尤無可論。竝宜依所請許施。其一。癸未前江都米。依前仍留本邑。待明年輸送事也。其一。牙山貢津倉所屬七邑大同。依田稅例。自漕倉捧載上納事。頃有惠廳行會。而如此歉歲。實難遽議。待年豐依卽目遵行事也。其一。守摠牙兵等名色。俱在災邑。分數代錢。旣有已例。以純錢代捧事也。江都米之輸納本所。係是窮民行不得之事。貢津米之捧載上納。亦非災年創而行之政。三軍門保米。已許代錢。則守摠牙兵。亦宜蒙一視之澤。一竝依所請許施。其一。軍保歲抄。依他災年例。勿爲定限事也。其一。尤甚邑勿定配所事也。其一。推奴微債。限明秋防塞事也。此三條所請。亦屬災年勿擾民之道矣。竝許施。何如。上曰。依爲之。災結事。比壬寅加數。旣甚零星。癸卯則廟堂始雖減削。更又加請。畢竟許施。今此道伯所請。必有料量。何必較計。依狀請施行。且以新還餉及保貢米布等停退一事言之。畿甸湖南。旣皆先期頒令。本道之尙今遲待。以分等狀本之未到也。催科方張。息肩是急。依壬寅癸卯年例擧行事。分付。可也。熤曰。災傷之面里分等。似涉煩氄。而若只以邑而不以面。則分數之際。易致虛實之相蒙。更以逐面分等之意。分付道臣。何如。上曰。依爲之。更令修啓。徒致遲滯。面分等數爻。一邊狀聞。停退公文。一邊知委事。分付。可也。出擧條上曰。我東文獻之無徵。莫甚矣。惠愼翁主落漏於璿源譜略中。豈不異哉。熤曰。譜略。世以爲多有欠處矣。上曰。我朝禮儀制作之意。至矣盛矣。象山府院君。卽健元陵國舅。而昨聞自該曹。至今給祭需。故其墳山。在於北道。而其子孫。年年上來領去云矣。雖以禮葬事言之。法意甚盛。葬前祭奠。一倂備給。以其時惜費卽用之事。恤死之典。倍優於生時矣。熤曰。然矣。大抵非惜費節用。則恤死之典。亦不得如是之優也。上曰。宋先正。謂之聖人。則容或不及。而予則謂過於大賢矣。道德之高明。秉執之卓越。姑捨無論。雖只以復貞陵一事觀之。其疏箚甚好。事事當理。言言合情。忠厚惻怛光明正大之意。溢於辭表。克擧列聖朝未遑之大典。苟非能臻於聖域。則何以辦得此大事耶。只此一事。予則以爲優過大賢矣。熤曰。復陵。卽顯廟朝盛擧。而先正。寔贊之。以先正之賢臣。遇顯廟之聖主。故所以擧此列朝未遑之大典。而有光於天下後世也。上曰。見陵誌則復陵以己酉九月二十九日爲之。昨日展拜。惜不能退行於明日矣。熤曰。然矣。上曰。昨令訪得益安大君子孫矣。果已招來耶。載瓚曰。待令矣。上曰。兼春秋出去召入。膺祚承命出。與之偕入。上命進立牕前。問其姓名居住及年齒訖。上曰。退去以待。可也。仍命書禮曹草記批答。有隣曰。鰲興府院君遷葬合窆時出柩。來十月十五日申時。安葬。同月二十三日卯時云。出柩時及安葬時。王大妃殿。當有望哭之禮。望哭儀註。直爲書入王大妃殿。何如。上曰。依爲之。出擧條有隣曰。國舅禮葬甕家。例自內司。出送官員次知造成。而今番禮葬甕家。特軫畿邑災民之弊。內司官員。不爲出去看檢矣。鰲興府院君遷葬時甕家。何以擧行乎。敢稟。上曰。令地方官看檢護喪。內司官吏。勿爲下送。此亦地方官看檢事。分付。此外應進排物種。勿定於尤甚邑事。亦爲分付。可也。出擧條上曰。成川府使尙不下去云。都承旨自下勸送。而如終未能下送。則都承旨當補外於成川。各別催促下送後。自吏曹草記。安北縣監。亦於今夜內下送之意。分付吏曹。豐之承命出。上曰。有司堂上先退。有隣退出。上曰。蔡濟恭事誠悶然矣。熤曰。然矣。守令如押送者然。此亦非好事也。上曰。彼攻蔡輩。無異風聲鶴唳。全不知本事之如何。而只知隨人牙頰。謂濟恭是逆。上下相持。究竟無期。以致朝家之渙散。人心之波蕩。誠非細憂也。熤曰。從古大逆之漏網者。亦往往有之。大抵濟恭之罪。某事某事。皆非昭著之事。是以知者雖知之。而世人之不知者。比之知者。不啻千萬輩。故無不疑怪於其間。且自上所以處分者。每爲一世之義理。而近日處分又如此。世人將眞以爲今日朝臣。冒嫉濟恭。欲驅於罔測之地。本事若不昭布人耳目。而只書諸史冊。則後之見史冊者。必當以濟恭爲君子。而攻濟恭者爲小人。然臣等實非小人也。以非小人而受小人之目。則豈不冤抑乎。上曰。卿則雖古之賢相。未爲過也。至於朝廷則皆難免憸小人之目矣。熤曰。近日之事。寔出於臣等而朝延式之。臣等爲君子。朝廷盡君子也。臣等爲小人。朝廷亦盡小人也。他事則雖未必所見之盡同。至於此事。臣等與朝廷。元無二致矣。上曰。不然矣。朝廷外面。雖與卿相同。其中則未必然矣。上曰。今日適從容。予當盡言所欲言者矣。予自嗣服之初。竊以爲世道可爲。至治可做也。畢竟事與心違。一日二日。式至于今。而世道人心。日覺陷下。比之先朝末年。又不知落下幾層。曩所以自期三代之治。今雖欲倣於漢唐中葉。亦不可得爲。此予之所不能知也。近來上自卿宰百執事。以至韋布之士。以絶言語厭讀書爲能事。只是彌縫做去。此予之所不能知也。古人謂引接賢士大夫時常少。親宦官宮妾時常多。予常欲頻頻引接賢士大夫。而其所謂士大夫。率皆絶言語厭讀書之人。故及其登筵。欲說時事。恐觸忌諱。欲說酒色。恐涉不敬。欲討論經史。則本非平日之所讀。以是彼果厭登筵席。而予亦不能頻頻引見。黼黻皇猷。尙矣無論。燕閒消遣之道。亦難望於此等人也。蓋近來人心甚怪。風俗之如此。輒謂之上所使然。然則絶言語厭讀書。亦將復謂之予之所使然而然耶。豈予未料人心世道。妄欲着手做去而然歟。殆亦末俗。不可挽而回之也。熤曰。自古聖王哲辟。不能獨做至治。必待賢臣碩輔之協贊之而後成。顧今世道人心之日下一日。蓋由於上有聖君而下無賢臣之致也。益如臣之百無一似者。處於此位。則於此。可知其朝無賢臣也。士夫厭讀書絶言語。最爲今世之痼弊。絶言語。猶可謂謹默邊一事。厭讀書。臣亦不知其故也。讀書之人。雖未必盡賢。然自古名臣碩輔猷謨功業。未嘗不從讀書中得來。則讀書之力。豈少補哉。士夫之厭讀書。實爲一大悶事也。至於每事之輒歸朝家。於家於國。尤可寒心。此亦未必不由於厭讀書之致也。雖然殿下在君師之位。不思所以移風易俗之道。直諉之末俗之不可挽回。則毋或近於古人所謂陛下此言。非蒼生之福者乎。大抵才不借於異代。人生一世。足了一世之事則雖今日。亦豈曰無賢臣乎哉。凡人皆有一能。各取其長。則自可謂通才。此惟在於薰陶作成而已矣。上曰。予自少頗讀書。而內無聲色之娛。外無弋獵之戱。卽卿等之所知也。且予幸賴先大王再造之恩。至有今日而亦不敢以平人自居。故衣服不用錦緞。水剌亦減器品。比之宮中故事。可謂草草成樣。以至宮室無雕峻之制。器用無華靡之飾。然擧世之人。靡然相從。以爲宮禁之侈風日盛。故外間亦然云。此豈非怪底事耶。淡於聲色。諸臣之所知。而或有反爲之憂者。弋獵之戱。春秋展拜之外。未嘗無故出郊。此又可知。若謂之峻宇雕墻。則必有運木之車。舁石之人。相續於道路。而亦無聞見之入。便殿無奇巧之物。衣服無煥爛之色。群下之所知也。如是而謂之侈者。抑獨何故。予豈使近世人。務爲奢侈乎。此莫非予有口舌之福。而云云者之心。亦未可曉也。熤曰。克儉聖德。臣豈待下敎而後知之乎。雖以惜費卽用一事仰度。可以知吾君之聖德。而嘵嘵之說。流行於世者。皆無識鄙悖之類。造作無根不經之說。以及於不敢言之地也。人心世道。一至於此。誠無如何矣。今聞聖敎。實不覺其欲痛哭矣。上曰。我國體貌甚重。文武間等分甚截然。而挽近以來。武將驕蹇之習。日以益肆。誠不忍正視。而上自大官以下。視若尋常。往往有受其凌侮而不能禁者。此豈細憂哉。世人以爲武習之驕蹇。由於別軍職云。故予嘗曰君輩何渠不若渠輩。而渠輦所爲。君輩不能禁止乎。大抵文臣則獨無出入近密者。而必也讓頭於別軍職乎。此都由於不肯作咈人之語故耳。熤曰。聖敎誠然矣。此蓋近來風習。不欲作人所厭聞之言。故自致如此。亦非畏渠而然也。上曰。予每謂卿以儒相。卿之人望器度。固所敬重。但於事務上。每有疏闊之嘆。而顧今世道人心。如許危險。故常恐卿逕情直行而有僨敗之慮矣。熤曰。臣自量人器。百無肖似。而過蒙拂拭。致位至此。夙夜所洞洞者。惟恐不知不覺之中。陷於大戾。負殿下河海之恩造也。臣之爲人。果如聖敎。本不閒於世間物情。而猥叨非分之職。然所以至今幸免於大戾者。實賴聖上曲保之聖念。而萬有一一朝狼狽。則聖上。雖欲拔之於泥塗之中。誠亦難矣。如此則前日曲費之聖念。便沒着落。迨臣苟幸無罪之日。俾許退處。則實爲終始之澤。臣方日夜顒念矣。上曰。予方望卿以世道。何可遽然許副耶。上曰。成川府使入來與否。知入。賤臣承命出。還奏曰。屢度催促。姑不入來云矣。上敎熤曰。今日與卿從容談話。甚可幸也。熤曰。臣不聞父之敎誨久矣。今承聖敎縷縷千百言。明燭之下。丁寧懇到。若慈父之詔迷子。臣雖明日滅死。卽無所恨矣。上曰。金虎門留門。仍命退。諸臣以次退出。